สถานทูตไทยในญี่ปุ่น เผยโตเกียวแจ้งเตือนภัยระดับ 4 แล้ว
สถานเอกอัครราชทูต ณ กรุงโตเกียว เตือนคนไทยที่อยู่ในเขตมินาโตคุ กรุงโตเกียว ย้ายไปอยู่ในพื้นที่สูง หรืออยู่ในอาคารที่แข็งแรงปลอดภัย หลังมีการประกาศเตือนภัยระดับ 4 สถานเอกอัครราชทูต ณ กรุงโตเกียว ประเทศญี่ปุ่น แจ้งผ่านเพจเฟซบุ๊กของทางสถานเอกอัครราชทูตฯ ระบุว่า เขตมินาโตคุ กรุงโตเกียว ได้ประกาศเตือนภัยเข้าสู่ระดับ 4 จึงขอให้ประชาชนที่อยู่บริเวณใกล้แม่น้ำ ทะเล หรือพื้นที่ต่ำ มีสติ พร้อมนำของที่จำเป็น เคลื่อนย้ายไปอยู่ในที่ปลอดภัยที่อยู่สูงกว่าชั้น 2 โดยทันที ส่วนผู้ที่ไม่สามารถเดินทางไปยังพื้นที่อพยพเคลื่อนย้ายได้ ขอให้อยู่ในอาคารที่แข็งแรงและปลอดภัย (วันที่ 12 ต.ค. 2562 เวลา 11.40 น.)นอกจากนี้ ชินคันเซนและรถไฟหลายสาย ได้หยุดวิ่งไปแล้วตั้งแต่ช่วงสายของวันนี้ โดยรถไฟสายยามาโนเตะ หยุดวิ่งเพิ่มเติมช่วง 13.00 น. ที่ผ่านมา (12. ต.ค. 2562) จึงขอให้นักท่องเที่ยวไทย รีบกลับเข้าที่พักและอย่าออกจากเคหะสถาน โดยเฉพาะช่วงที่ศูนย์กลางพายุฮากิบิส เข้าถึงฝั่งหลังเที่ยงวันนี้